এপস্টেইন-ফাইল নিয়ে আবার আলোচনার কেন্দ্রে ট্রাম্প!

ওয়েব ডেস্ক : মার্কিন যৌন অপরাধী জেফ্রি এপস্টেইনের (Jeffrey Epstein) সঙ্গে ডোনাল্ড ট্রাম্পের (Donald Trump) নাম ফের একবার আলোচনার কেন্দ্রে। এতদিন এপস্টেইন-ফাইল প্রকাশ্যে আনা নিয়ে আপত্তি জানিয়েছিলেন মার্কিন প্রেসিডেন্ট। কিন্তু হঠাৎ করেই স্বভাবসুলভ ভঙ্গিতে অবস্থান বদলে তিনি জানিয়ে দিলেন, এই বিষয়ে তাঁর আড়াল করার কিছু নেই।

নিজস্ব সোশ্যাল মিডিয়া প্ল্যাটফর্ম ট্রুথ সোশ্যাল-এ ট্রাম্প লিখেছেন, “হাউস তদারকি কমিটি আইন মেনে যে নথি চাইবে, চাইতেই পারে। এতে আমার কোনও আপত্তি নেই। আমি শুধু চাই, রিপাবলিকানরা আবারও সঠিক পথে ফিরুক।” এপস্টেইন ফাইল প্রকাশ আসলে “ডেমোক্র্যাটদের তৈরি রাজনৈতিক নাটক” বলে কটাক্ষ করেছেন তিনি। এর বদলে অর্থনীতি, করনীতি, সীমান্ত সুরক্ষা ও সামরিক খাতে মনোযোগ দেওয়া প্রয়োজন বলে জানিয়েছেন ট্রাম্প (Trump)।

আরও খবর : বিশ্বের বিভিন্ন প্রান্তে বন্ধ এক্স অ্যাকাউন্ট, খুলছে না বহু ওয়েবসাইট

প্রসঙ্গত, জেফ্রি এপস্টেইনের (Jeffrey Epstein) বিরুদ্ধে অভিযোগ ছিল, বহু নাবালিকাকে যৌন হেনস্থা করেছিলেন তিনি। পরেই তিনি জেলের মধ্যে আত্মঘাতী হন বলেই দাবি করা হয়। কিন্তু মৃত্যুর ছ’বছর পর ট্রাম্পকে কেন্দ্র করে ফের উঠে এল এপস্টেইনের নাম। অন্যদিকে দ্য ওয়াল স্ট্রিট জার্নালে দাবি করা হয়েছে, ২০০৩ সালে এপস্টেইনের ৫০তম জন্মদিনে তাঁকে নগ্ন নারীর ছবি আঁকা একটি চিঠি পাঠিয়েছিলেন ট্রাম্প।

এমন অভিযোগের বিরুদ্ধে সংবাদমাধ্যমের মালিক সংস্থা ডো জোন্স ও তার মালিক রুপার্ট মারডকের বিরুদ্ধে ১০ বিলিয়ন ডলারের মানহানির মামলা করেছিলেন ট্রাম্প (Trump)। তিনি দাবি করেছিলেন, চিঠিটি সম্পূর্ণ ভুয়ো, ভিত্তিহীন। এদিকে, অন্যদিকে আমেরিকার কংগ্রেসে এপস্টেইন-ফাইল প্রকাশ সংক্রান্ত একটি বিল উঠতে যাচ্ছে। বিল পাস হলে এপস্টেইন–সম্পর্কিত সব নথি জনসমক্ষে আসতে পারে। ফলে ট্রাম্পের আশেপাশের রাজনৈতিক উত্তাপ আরও বাড়বে বলে মনে করছে রাজনৈতিক মহল।